Video: Meisie kry verrassing by skool ná kankerbehandelingZanmari Kriel (Foto: Verskaf) Zanmari Kriel (8), ’n gr. 2-leerder aan die Laerskool Danie Malan in Pretoria, het ŉ groot verrassing gekry toe sy ná haar kankerstryd – waartydens sy al haar hare verloor het – teruggekeer het skool toe. Al haar skoolmaats het mussies gedra nés sy en haar met ŉ erewag ingewag. Choriokarsinoomkanker is op 21 April by Zanmari gediagnoseer. Haar pa, Francois Kriel, het gesê Zanmari het vir ŉ tyd lank gekla dat sy nie lekker voel nie. Hulle het met haar dokter toe gejaag nadat sy in hul huis inmekaargesak het en oor pyn in haar buik gekla het. “Ek het gedog ek jaag hospitaal toe vir ŉ blindederm-probleem, maar toe was dit baie erger. By die hospitaal het die dokter ŉ choriokarsinoom in haar vrouedele opgemerk,” het Kriel aan Maroela Media gesê. “Sy het ŉ noodoperasie ondergaan waar hulle haar een eierstok verwyder het. Hulle het die kanker verwyder en ook ŉ stukkie limfvet in haar maag. Sy het toe ook twee weke later met chemoterapie begin, waarvan sy vier sessies moes ondergaan,” het hy gesê. Asof die kankerskok nie genoeg was ni,e het Zanmari se ma, Yolandi, een maand ná die diagnose ŉ beroerte gekry. Sy is ook in die hospitaal opgeneem. Zanmari was baie selfbewus oor haar hare wat uitgeval het weens die chemo, en was senuweeagtig om terug te gaan skool toe. Yolandi, Francois, vriende van die familie en baie ander mense het hul hare in solidariteit met Zanmari afgeskeer. Haar skoolmaats het ook uit hul pad gegaan om vir Zanmari welkom te laat voel toe sy teruggekeer het skool toe. Zanmari Kriel (Foto: Verskaf) “Ek het vir die skoolhoof laat weet dat Zanmari op die Maandag weer terug skool toe gaan kom. Sonder dat ek weet, het die skoolhoof toe gereël dat al die ander kinders by die skool ook mussies op hulle koppe het, nes Zanmari,” het Kriel gesê. In die video kan ŉ mens sien hoe die skoolkinders in ŉ erewag vir Zanmari tot by haar klas staan. Al die kinders het mussies op en hulle klap hande soos Zanmari instap. “Toe ons by die skool inloop en ons sien die kinders het almal ook mussies aan, toe kon ek sien Lalla (Zanmari) raak stil en kyk net rond. Ek wou in trane uitbars, want dis ŉ groot skool met sowat 2 000 kinders en hulle almal het mussies aan! Ek het net na haar gekyk en gesê: ‘Lalla, sien jy? Dit is alles net vir jou!’ “Sy was vir vyf maande uit die skool voordat sy teruggegaan het; ek kon sien sy was so op haar senuwees en bang, maar sy het geglimlag toe sy dít sien,” het Kriel gesê. Volgens Kriel was die tydperk van Zanmari se behandeling baie moeilik. Hy het gesê die ondersteuning van die skool en gemeenskap het hulle deur die moeilike tyd gedra. “Sy het maar baie swaargekry tydens die behandeling. Sy het verskriklik siek geword. Maar die ondersteuning wat ons gekry het is ongelooflik, almal het ons so goed bygestaan.” “Zanmari is ŉ ongelooflike meisiekind. Sy is gewild in die skool en het baie maatjies in die hospitaal ook gemaak. Deur al die swaarkry het sy altyd vriendelik gebly. Ek kan nou met sekerheid sê sy is amptelik my hero,” het Kriel gesê. Welkom terug Zanmari Kriel in graad 2! Zanmari het haar laaste chemoterapie ontvang en is terug by die skool. Haar maats het haar eerste dag vir haar bietjie makliker probeer maak deur ook mussies te dra. Hul het ook 'n erewag vir haar gestaan tot by haar klas. Ons is saam met jou bly dat jy kanker geklop het. Welcome back Zanmari Kriel. Zanmari received her last chemo therapy. Her friends wanted to make day 1 back at school easier for her. The wore beanies and stood a guard of honour. We are proud of you. Posted by Laerskool Danie Malan on Monday, August 27, 2018